憶平泉山居贈沈吏部一首
作者：李德裕
朝代：唐

paragraphs: 昔聞羊叔子，茅屋在東渠。
豈不念歸路，徘徊畏簡書。
乃知軒冕客，自與田園疎。
歿世有遺恨，精誠何所如。
嗟予寡時用，夙志在林閭。
雖抱山水癖，敢希仁智居。
清泉繞舍下，修竹蔭庭除。
幽徑松蓋密，小池蓮葉初。
從來有好鳥，近復躍鯈魚。
少室映川陸，鳴臯對蓬廬。
張何舊寮寀，相勉在懸輿。
常恐似伯玉，瞻前慙魏舒。